b'\n_START_ARTICLE_\nLiuftvaf\xc4\x97s lauko divizija\n_START_PARAGRAPH_\nLiuftvaf\xc4\x97s lauko divizija (vok. Luftwaffen-Feld-Divisionen; LwFD)\xc2\xa0\xe2\x80\x93 Vokietijos junginiai, kariav\xc4\x99 Antrajame pasauliniame kare.\n_START_SECTION_\nIstorija\n_START_PARAGRAPH_\n\xc5\xa0ios divizijos imtos kurti 1942\xc2\xa0m. spal\xc4\xaf, po pasi\xc5\xablymo sustiprinti Vokietijos sausumos kariuomen\xc4\x99 perkeliant dal\xc4\xaf personalo i\xc5\xa1 kit\xc5\xb3 ginkluot\xc5\xb3j\xc5\xb3 paj\xc4\x97g\xc5\xb3 tarnyb\xc5\xb3. Liuftvaf\xc4\x97s vadas H. Geringas pasi\xc5\xabl\xc4\x97 alternatyv\xc5\xb3 sprendim\xc4\x85 sukurti liuftvaf\xc4\x97s p\xc4\x97stinink\xc5\xb3 divizijas, kurioms vadovaut\xc5\xb3 liuftvaf\xc4\x97s karininkai. H. Geringas did\xc5\xbeiavosi liuftvaf\xc4\x97s kari\xc5\xa1ki\xc5\xb3 politiniu pasi\xc5\xa1ventimu ir susipa\xc5\xbeinimu su nacizmo ideologija, d\xc4\x97l ko Geringas kartais para\xc5\xa1iutininkus vadino \xe2\x80\x9epolitiniais kareiviais\xe2\x80\x9c. Armij\xc4\x85 jis laik\xc4\x97 nacist\xc5\xb3 standartais pernelyg konservatyvia, linkusia \xc4\xaf kaizerio imperijos laik\xc5\xb3 tradicijas ir idealus._NEWLINE_Geringo planui buvo pritarta, buvo suformuotas divizijos, kurias sudar\xc4\x97 200000\xe2\x80\x93250000 liuftvaf\xc4\x97s ant\xc5\xbeemini\xc5\xb3 tarnyb\xc5\xb3, paramos dalini\xc5\xb3 ir kitoks perteklinis personalas._NEWLINE_Lauko divizijos prad\xc5\xbeioje tur\xc4\x97davo du j\xc4\x97geri\xc5\xb3 pulkus, kuri\xc5\xb3 kiekvien\xc4\x85 sudarydavo 3 batalionai, vienas artilerijos batalionas ir kiti paramos daliniai. \xc5\xa0ios divizijos buvo gerokai ma\xc5\xbeesn\xc4\x97s u\xc5\xbe atitinkamas armijos (Heer) divizijas. H. Geringo asmeniniu nurodymu lauko divizijas tur\xc4\x97jo naudoti rami\xc5\xb3 fronto sektori\xc5\xb3 gynyboje._NEWLINE__NEWLINE_Daugelis liuftvaf\xc4\x97s lauko divizij\xc5\xb3 did\xc5\xbei\xc4\x85j\xc4\x85 dal\xc4\xaf laiko veik\xc4\x97 Ryt\xc5\xb3 fronte, pvz., bandyme i\xc5\xa1laisvinti apsupt\xc4\x85 Did\xc5\xbei\xc5\xb3j\xc5\xb3 Luk\xc5\xb3 grupuot\xc4\x99, bandyme apginti Vitebsk\xc4\x85 operacijos \xe2\x80\x9eBagrationas\xe2\x80\x9c metu, Kur\xc5\xa1o apsuptyje._NEWLINE_Prad\xc5\xbeioje liuftvaf\xc4\x97s lauko divizijoms vadovavo liuftvaf\xc4\x97s vadovyb\xc4\x97, bet 1943\xc2\xa0m. gale dar nei\xc5\xa1formuotos divizijos buvo perduotos sausumos kariuomenei ir reorganizuotos \xc4\xaf standartines p\xc4\x97stinink\xc5\xb3 divizijas su trimis dvibatalioniais pulkais. Divizij\xc5\xb3 numeracija buvo i\xc5\xa1laikyta, o divizij\xc5\xb3 pavadinime liko \xc5\xbeodis liuftvaf\xc4\x97, kad atskirti nuo paprast\xc5\xb3 p\xc4\x97stinink\xc5\xb3 divizij\xc5\xb3 su tais pa\xc4\x8diais numeriais._NEWLINE_Iki perdavimo sausumos paj\xc4\x97goms (o neretai ir po to) liuftvaf\xc4\x97s lauko divizijos vilk\xc4\x97jo standartines liuftvaf\xc4\x97s feldblau uniformas, tad prie\xc5\xa1ininkai nesunkiai atskirdavo \xc5\xa1i\xc5\xb3 divizij\xc5\xb3 kareivius._NEWLINE__NEWLINE_Liuftvaf\xc4\x97s lauko divizijos kaip kovin\xc4\x97s divizijos tur\xc4\x97jo prast\xc4\x85 reputacij\xc4\x85, nors \xc4\xaf liuftvaf\xc4\x99 patekdavo geriausi naujokai. To prie\xc5\xbeastis buvo ant\xc5\xbeemini\xc5\xb3 kov\xc5\xb3 taktik\xc4\x85 i\xc5\xa1manan\xc4\x8di\xc5\xb3 treniruot\xc5\xb3 karinink\xc5\xb3 ir puskarininki\xc5\xb3 stygius ir prasta moral\xc4\x97. Teigiama, kad strateginiu po\xc5\xbei\xc5\xabriu liuftvaf\xc4\x97s lauko divizijos buvo nereik\xc5\xa1mingos.'